Становище от Съюз на безалкохолната промишленост в България относно опит за спиране на промените в националната нормативна уредба за бутилираните води препоръчани от Европейската комисия.
София-1404, ул. „Твърдишки проход“ 15, office@unib.bg
Изх.№32/01.03.2018г.
ПРЕДСЕДАТЕЛ НА КОМИСИТЯТА ПО ЗЕМЕДЕЛИЕ И ХРАНИ
ПРЕДСЕДАТЕЛ НА ПАРЛАМЕНТАРНА ГРУПА НА ПП ГЕРБ
ПРЕДСЕДАТЕЛ НА ПАРЛАМЕНТАРНА ГРУПА „БСП ЗА БЪЛГАРИЯ“
ПРЕДСЕДАТЕЛ НА ПАРЛАМЕНТАРНА ГРУПА „ОБЕДИНЕНИ ПАТРИОТИ“
ПРЕДСЕДАТЕЛ НА ПАРЛАМЕНТАРНА ГРУПА „ДВИЖЕНИЕ ЗА ПРАВА И СВОБОДИ“
ПРЕДСЕДАТЕЛ НА ПАРЛАМЕНТАРНА ГРУПА НА ПП ВОЛЯ
Относно: Опит за спиране на промените в националната нормативна уредба за бутилираните води препоръчани със Съобщение на Европейската Комисия от 10.01.2018г.
УВАЖАЕМИ ГОСПОДА ЗАМ. МИНИСТРИ-ПРЕДСЕДАТЕЛИ,
На 10.01.2018 година е получено Съобщение на Европейската Комисия по изпратен за съгласуване Проект за „Наредбата за изискванията към бутилираните натурални минерални, изворни и трапезни води, предназначени за питейни цели“. Съобщението касае работата на компетентните органи от последните години по приемане на промени в националната нормативна уредба, в сектор бутилирани води и в тази връзка пряко кореспондира с предложения Законопроект за храните от МС на 26.09.2017г. и по-конкретно Глава трета Раздел І Натурални минерални и изворни води приет на първо гласуване от НС.
С настоящото искаме да насочим Вашето внимание към неверните и подвеждащи твърдения в писмото на Асоциацията на производителите на безалкохолни напитки в България /АПБНБ/ от 21.02.18г., които влизат в противоречие с полученото становище на Европейската Комисия от 10.01.18г и за пореден път по недопустим начин пренебрегват:
•	Резултатите от работата на работната група назначена със заповед № Р-152 от 06.07.2015г. от Министър-Председател на Република България Г-н Б. Борисов за промени в нормативната уредба свързана с бутилираните води.
•	Приетия Доклад на Зам. Министър-Председател Г-н Т. Дончев от МС на 28.06.2016г. във връзка с промени в нормативната уредба на бутилираните води.
•	Внесения Законопроект за храните от МС на 26.09.2017г.
1.	Проектът за промени в Наредбата за бутилираните води е резултат от работата на назначената раб. група към МЗ от МС с посочената по-горе заповед. В писмото си АПБНБ умишлено пропуска това, тъй като резултатите от работата на работната група не съвпадат с интересите на някои техни членове. В работната група взимат участие зам.министри, председатели на ведомства и експерти на всички свързани с нормативната уредба на бутилираните води министерства и ведомства. Проектът за Наредба е документ, който ЕК одобрява със Съобщение от 10.01.2018г. - безспорен факт, значението на който АПБНБ се опитва силно да деформира и омаловажи. Писмото на АПБНБ от 21.02.18г. е израз на панически страх от приемането на одобрения от ЕК Проект за Наредба. Това показва нещо много важно, което трябва да бъде подчертано - ние от СБПБ заставаме зад одобрения от ЕК проект за Наредба с направените препоръки и подкрепяме неговото приемане, докато АПБНБ се противопоставя на Становището на ЕК и приемането на промените в Наредбата, а също така усилено се противопоставя и на внесения Законопроект за храните от МС. В крайна сметка, на всички вече е ясно кой има интерес от спиране въвеждането на изискванията на ЕК в националното законодателство – АПБНБ.
2.	Съобщението на ЕК се отнася пряко до всички предстоящи промени в нормативната уредба за бутилираните води в страната и по тази причина има безспорно отношение към Закона за храните. Твърдението на АПБНБ, че „няма пряко отношение“ между Съобщението на ЕК и Закона за храните е дълбоко невярно и влиза в остро противоречие с ясно изразената позиция на ЕК , която цитираме :
„Моля също така да ни изпратите съответните правни текстове, след като бъдат приети, заедно с другите относими разпоредби в националното право, с които се урежда предлагането на пазара на натурални минерални води и на изворни води, за да може тези текстове да бъдат подложени на оценка от службите на Комисията.“
3.	ЕК ни препоръчва да приемем предложените и одобрени промени в Наредбата за бутилираните води, за да избегнем санкциите срещу страната ни. В своето писмо АПБНБ се опитва за пореден път да подведе институциите и НС, като не се съобразява с препоръката на ЕК за срочно приемане на промените в законодателството ни, цитираме:
„Предвижданите изменения бяха подложени на оценка и изглежда, че — стига да бъдат взети предвид посочените по-долу забележки — с тези изменения се дава отговор на отправените в рамките на текущата процедура по EU Pilot въпроси“
„В допълнение към въвеждането на проекта за изменение на правилата бихме искали да Ви напомним, че за да можем да приключим процедурата по EU Pilot, България трябва да въведе процедурни разпоредби, с които да се гарантира, че правилото „един извор – едно търговско описание“ се спазва във всички случаи. Необходимо е тези разпоредби да уреждат предоставянето на информация и координацията между различните административни органи, участващи в издаването на разрешения за експлоатация на изворите (за минерални и изворни води).“
„Ще Ви бъдем благодарни в 14-дневен срок от датата на настоящото писмо да ни предоставите актуална информация кога очаквате да бъдат въведени в сила горепосочените изменения и споменатите процедурни разпоредби.“
Освен неверните твърдения, представляващата АПБНБ се опитва да налага абсурдното внушение, че Законът за храните внесен от Министерски Съвет, а сега и одобреният Проект за Наредба от Европейската Комисия облагодетелстват само един производител в страната, тъй като институциите в своята работа по промените на законодателството се съобразявали само с него. Несериозно е изобщо да се коментира подобно внушение дискредитиращо институциите, изразявано пред медиите и комисиите на НС. По-важното е защо се прави всичко това, с каква цел. Налагайки внушението, че промяната на нормативната уредба в държавата се прави в съответствие с интересите само на един стопански субект, се правят опити да се скандализира процеса, провокирайки преднамереност в дейността на институциите с цел да се блокира изпълнението на становища и решения на Европейската Комисия, Министерски Съвет, МЗ и МЗХ свързани с промените на нормативната уредба в сектор бутилирани води.
С настоящето бихме искали да обърнем много сериозно внимание на всички отговорни институции у нас и на ЕК, която също ще сезираме, относно целенасочените опити на АПБНБ за препятстване на процеса по транспониране изискванията на Директива 2009/54/ЕС в националното законодателство, което е порочна тенденция през последните няколко години.
Припомняме Ви, че официални писма в подкрепа на Закона за храните внесен от МС са депозирани освен от СБПБ с членове-фабриките „Горна Баня“, „Лактима“, Централен Кооперативен Съюз, „Балдаран Спринг“ и др., а също така и от Съюз Произведено в България/СПБ/, Асоциацията на Индустриалния Капитал в България/АИКБ/ и Федерацията на потребителите в България, които категорично подкрепят внесения Закон за храните от МС. Игнорирането на тези организации със стотици членове е жалък опит на АПБНБ, с който се цели народните представители да бъдат подведени и дезинформирани относно смисъла и обхвата на подкрепата на внесения Законопроект.
Убедени сме, че усилията да се затрудни работата на Народното събрание по Закона за храните няма да намерят почва и призоваваме народните представители в работата си преди второ гласуване на Закона за храните да се съобразят с препоръките на ЕК от полученото Становище, с работата и предложенията на МС, МЗ и МЗХ, със становищата на Комисията за защита на потребителите и МИ, за да подкрепят и на второ гласуване Закона за храните внесен от МС, който транспонира в пълно съответствие Директива 2009/54/ЕС.
Зам.председател на УС на СБПБ